Imtella' Mejju 20, 2021 Il-Ministeru għall-Inklużjoni u l-Kwalità tal-Ħajja, Aġenzija Sapport u l-ALS Malta Foundation – Dar Bjorn iffirmaw ftehim li permezz tiegħu l-Gvern se jagħti lill-għaqda €2.9 miljun. Dan l-investiment, li huwa €128,280 aktar mill-ftehim preċedenti, ikopri 13-il sodda għal persuni li jbatu minn kundizzjonijiet newroloġiċi li huma severi. Erbgħa minn dawn is-sodod huma ta' Livell 3 fejn il-pazjent ikollu bżonn appoġġ sostanzjali, ikun ristrett meta jiġi biex iwettaq biċċa xogħol u jkollu bżonn ħafna għajnuna. Id-disa' sodod l-oħra huma ta' Livell 4 li jfisser li l-pazjent ikollu bżonn appoġġ komplet għaliex ma jkun jista' jindirizza l-ebda ħtieġa personali u għalhekk jeħtieġ għajnuna kompleta. Il-Ministru għall-Inklużjoni u l-Kwalità tal-Ħajja Julia Farrugia Portelli, li kienet preżenti għall-iffirmar tal-ftehim, qalet li din is-sena l-Gvern se jkun investa €8.2 miljun f'kuntratti ma' djar fil-komunità, 35% aktar fuq il-ftehim ta' qabel. Il-ftehim kien iffirmat mis-Segretarju Permanenti fil-Ministeru għall-Inklużjoni u l-Kwalità tal-Ħajja Matthew Vella, il-Kap Eżekuttiv ta' Aġenzija Sapport Ruth Sciberras u mart iċ-Chairperson tal-ALS Malta Foundation Bjorn Formosa, Maria Formosa.